Maak ŉ bejaarde se dag met ŉ lekkerny, briefieArgieffoto ter illustrasie. (Foto: Unsplash) Weens die Covid-19-pandemie en die meegaande inperkingsmaatreëls het talle kwesbare bejaardes vir maande aaneen in ouetehuise vereensaam omdat besoeke deur familie en vriende beperk word. Om bejaardes weer deel van die samelewing te laat voel, het Ons Tuis, ŉ niewinsgewende organisasie wat fokus op die welstand van bejaardes in Suid-Afrika, onlangs die Neem ŉ grootouer aan-veldtog van stapel gestuur. Dié inisiatief moedig ondersteuners aan om by die emosionele welstand van ŉ spesifieke, afgesonderde bejaarde betrokke te raak. Daar is meer as 300 bejaardes in wie se lewe daar ŉ verskil gemaak kan word deur vir enigeen van hulle ŉ bederfpakkie te stuur, ŉ briefie te skryf of telefonies of via WhatsApp met hulle kontak te maak. Daleen Gouws, woordvoerder van Ons Tuis, sê die emosionele uitwerking van die Covid-19-pandemie veroorsaak dat talle bejaardes wat voorheen selfversorgend was, weens afsondering en alleenheid agteruitgegaan het en nou versorging benodig. “Menslike interaksie is een van die belangrikste boustene vir algemene welstand en geestesgesondheid. Babas wat gereelde aanraking ontvang, groei nie net 47% vinniger nie, maar hul senuweestelsel is beter ontwikkel en hulle floreer. Hierdie behoefte verdwyn ook nie namate jy ouer raak nie.” Volgens Gouws plaas trauma rakende die vrees om die virus op te doen en die verlies aan persoonlike kontak geweldige druk op personeel van die instansies. “Afgesien van die personeel se persoonlike en basiese dag-tot-dag-behoeftes, moet daar ook in die emosionele welstand van hulle inwoners belê word. “Jou lewe asook dié van ŉ bejaarde kan verryk word as jy ŉ grootouer aanneem. Hulle kosbare herinneringe ontsluit ŉ era van stories vertel, bobaas-baksters, absurde modegiere, vervoermiddele en ontdekkings wat, net soos hulle, nie vergeet behoort te word nie. Die proses om die sonskyn weer terug te plaas in só iemand se lewe is so moeiteloos.” Daar is verskeie maniere waarop ŉ lid van die publiek by ŉ grootouer betrokke kan raak: Om die inwoners van Ons Tuis te alle tye te beskerm, sal alle aansoeke op die webblad eers aan ŉ keuringsproses onderwerp word. Aansoeke moet volledig voltooi word en alle nodige dokumente moet ook aangeheg word. Vir al die veldtogbesonderhede, besoek Ons Tuis se webwerf by: https://onstuis-otmt.org.za/grootouer/